Vágner Love
Vágner Love (õieti Vágner Silva de Souza; sündinud 11. juunil 1984 Rio de Janeiros) on Brasiilia jalgpallur, kes mängis ründajana viimati Brasiilia esiliigaklubis Sport Club do Recife. Ta alustas klubikarjääri 2000. aastate alguses kodumaal Palmeirases. Klubikarjääri jooksul on ta mänginud veel Venemaa kõrgliigas Moskva CSKA-s, Brasiilia kõrgliiga klubides Flamengo ja Corinthians, Hiina kõrgliigaklubis Shandong Luneng, Prantsusmaa kõrgliigas Monacos, Türgi klubides Alanyaspor ja Beşiktaş, Kasahstani kõrgliigaklubis Kairat ja Taani kõrgliigaklubis Midtjylland. Moskva CSKA-ga tuli ta kolm korda Venemaa meistriks. 2008. aastal valiti ta ajalehe Sport Express poolt Venemaa liiga parimaks mängijaks. Aastatel 2004–2007 kuulus Vágner Love Brasiilia jalgpallikoondisse.